《度翚岭》
宋代·郑江

新安僻一隅，崖谷莽相围。寒雨度翚岭，悄然徒御悲。

匪悲道路险，疲氓寒无衣。祗役我之分，劳民毋乃非。

既不能重趼，复不奋翅飞。民劳岂得已，王程不可违。

酬民以价直，几为吏橐肥。诘问得其情，惩吏乃用威。

疲氓感我意，绕座涕洒挥。民情大可见，岂愿咸其腓。

劳劳道路间，志在救朝饥。饥寒苟不恤，焉用长吏为？

作者简介：郑江，歙县（今属安徽）人。理宗端平二年（一二三五）进士。事见清乾隆《鼓山志》卷六。